ફ્રેન્ચ નવલકથાકાર જ્યોર્જ સેન્ડના શબ્દોમાં સાચું સુખ શેમાં રહેલું છે તેનો ઉત્તર છે. આપણા સૌના હૃદયની વાત એણે એક વાક્યમાં કહી દીધી છે. પ્રેમ છે તો આ વિશ્વ રળિયામણું છે, હર્યુંભર્યું છે અને સતત ઝંકૃત છે. પ્રેમની બાદબાકી થઇ જાય તો આ કશું ન રહે. લીલુંછમ રહેતું મનુષ્યનું અસ્તિત્વ અને આ દુનિયા બિલકુલ મરુભૂમિમાં શાં બની રહે. પ્રેમ છે તો માણસ છે, આ સમાજ છે. જો કે માણસ સંપૂર્ણ નથી - ન હોઇ શકે પણ પ્રકૃતિએ એનામાં ચાહવાની શક્તિ મૂકી છે, જેના વડે એ પોતાની અપૂર્ણતાને ઢાંકી દઇ શકે છે.